Predkladacia správa

V súčasnosti problematiku ochrany určených osôb Slovenskej republiky a zahraničných predstaviteľov  upravuje zákon č. 171/1993 Z.z. o Policajnom zbore, uznesenie vlády č.1104 zo dňa 20.12.2000, ktoré určuje okruh osôb a objektov, ktoré sú predmetom tejto ochrany a rozsah úloh, ktoré treba zabezpečiť. Tejto problematiky  sa dotýka i uznesenie vlády č. 888 zo dňa 21. novembra 1995 o zabezpečení prepravy členov vlády Slovenskej republiky vodičmi Úradu pre ochranu ústavných činiteľov a diplomatických misií Ministerstva vnútra Slovenskej republiky (ďalej len “úradu”). V uvedených uzneseniach sú zahrnutí všetci najvyšší ústavní činitelia a taktiež ministri vlády Slovenskej republiky a zahraniční predstavitelia, ktorým  prepravu a ochranu  vykonáva úrad okrem ministra obrany, ktorému doposiaľ tieto služby poskytovala Vojenská polícia.  Súčasný stav zabezpečovania prepravy  ministra obrany príslušníkmi Vojenskej polície  nie je v súlade s uznesením vlády Slovenskej republiky č. 888 zo dňa 21. novembra 1995 o zabezpečení prepravy členov vlády Slovenskej republiky vodičmi Úradu pre ochranu ústavných činiteľov a diplomatických misií Ministerstva vnútra Slovenskej republiky 

Vzhľadom na zvyšovanie zahraničnej aktivity vo všetkých oblastiach najmä v súvislosti s naším vstupom do NATO, môže byť ohrozená bezpečnosť osoby ministra  obrany zo strany niektorých osôb, ktorých záujmy nie sú v súlade s terajšou orientáciou  Slovenskej republiky. 

Vychádzajúc zo súčasnej úrovne a intenzity páchania trestnej činnosti je v niektorých prípadoch tiež nutné vykonávať maximálne režimové opatrenia v miestach pobytu niektorých určených osôb s vytváraním bezpečných zón. V dostatočných vzdialenostiach, vykonávať zvláštne bezpečnostné prehliadky,  vybaviť určené osoby  technickými prostriedkami na svoju ochranu,  meniť programy  pobytu osôb a ochranné prvky vozidiel. Takýto rozsah činností  pre určené osoby poskytuje úrad, ktorý zároveň zabezpečuje aj ich zahraničných partnerov čo je v prípade vysokých predstaviteľov NATO už nevyhnutnosťou. 

Vzhľadom na horeuvedené dôvody v rámci zvýšenia bezpečnosti ministra obrany a s prihliadnutím nielen na domácu, ale aj medzinárodno-politickú  situáciu sa   navrhuje  doplniť opatrenie  na zabezpečenie ochrany určených osôb,  zahraničných predstaviteľov a určených objektov, tak aby zahrňovalo aj osobu ministra obrany. 

V súvislosti s navrhovaným opatrením sa rozširuje okruh činností pre Ministerstvo vnútra Slovenskej republiky, ktoré budú zabezpečované zo súčasného početného stavu úradu.

Predkladaný  materiál nemá finančný, ekonomický, environmentálny vplyv a ani vplyv na zamestnanosť.